רון רוזנבאום

רון (רונלד) רוזנבאום (באנגלית: Ron (Ronald) Rosenbaum; נולד ב-27 בנובמבר 1946) הוא עיתונאי וסופר יהודי אמריקאי.

ילדות ונעורים, קריירה מוקדמת
רון רוזנבאום נולד למשפחה יהודית בניו יורק וגדל בעיירה ביי שור שבמדינת ניו יורק בלונג איילנד. הוא סיים תואר ראשון באוניברסיטת ייל ב-1968 בספרות אנגלית, ונרשם ללימודי תואר שני אך עזב אותם על מנת להתמסר לכתיבה עיתונאית.

קריירה עיתונאית וספרותית
בשנת 1968 התחיל רוזנבאום לעבוד עבור העיתון "סאפוק סאן" (Suffolk Sun) בניו אינגלנד, ודיווח עבורם על הוועידה הדרמטית של המפלגה הדמוקרטית בשיקגו. בשנת 1969 החל לכתוב עבור העיתון וילג' ווייס, ודיווח על אירועי התקופה החשובים כגון המצעד הגדול כנגד מלחמת וייטנאם ב-1969 ומסע הבחירות של ג'ורג' מקגוורן. רוזנבאום עזב את הוילג' ווייס ב-1975.

בהמשך הקריירה שלו כתב רוזנבאום טורים ומאמרים בעיתונים וירחונים מובילים בארצות הברית כגון הארפרז, מגזין הניו-יורק טיימס , הניו יורקר, האטלנטיק, הניו יורק אובזרוור וסלייט.

רוזנבאום כתב מספר ספרים תיעודיים על נושאים שונים כגון "How the End Begins: The Road to a Nuclear World War III" (כיצד מתחיל הסוף – הדרך למלחמת עולם שלישית גרעינית), בו דיבר על הפרדוקסים של התרעה גרעינית, והסכנות בפירוז גרעיני (2011) או "The Shakespeare Wars" (מלחמות שייקספיר) בו דן בפרשנויות השונות לכתביו של שייקספיר (2006). הוא ידוע ביותר בשל ספרו "היטלר – מסע אל שורשי הרשע".

היטלר – מסע אל שורשי הרשע
ספרו של רוזנבאום "היטלר – מסע אל שורשי הרשע" (באנגלית: "Explaining Hitler: The Search for the Origins of His Evil") הוא תוצר של עבודת מחקר בת למעלה מעשר שנים, במהלכה חיפש רוזנבאום הסברים היסטוריים, פסיכולוגיים ואחרים לגבי אישיותו של היטלר והתופעות הפסיכולוגיות והחברתיות הקשורות בשמו. פרט לעבודה ארכיונאית, ראיין רוזנבאום אישים רבים הקשורים בחקר היטלר, חלקם חוקרים ידועים בעלי גישות מחקריות שונות, חלקם סופרים ואנשי רוח, ואף מכחישי שואה. בין היתר ראיין את אלן בולוק, יו טרבור-רופר, דניאל יונה גולדהגן, ג'ורג' סטיינר, קלוד לנצמן, יהודה באואר, מילטון הימלפרב, ברל לאנג  ודייוויד אירווינג.

הספר אינו מתיימר להביא חידושים ביוגרפיים, והוא סקירה של הסברים שונים לתופעת היטלר, החל מעיתונאי העיתון "Münchener Post" בתקופת רפובליקת ויימאר, שמחקרם על פשעיו ושקריו של היטלר עלה להם ברדיפה ובסגירת עיתונם, דרך היסטוריונים, סופרים ואנשי רוח שכתבו וחקרו את תופעת היטלר מעלייתו ועד לכתיבת הספר, ואפילו עד מכחיש השואה דייוויד אירווינג. רוזנבאום אינו מנסה בסופו של דבר "להסביר את היטלר", אלא "להסביר את המסבירים".

הספר יצא בעברית ב-1999 בהוצאת מטר בתרגום ברוך קורות.

רוזנבאום וישראל
רוזנבאום הוא אוהד מדינת ישראל ותומך בציונות. בשנים 2002 ו-2015 פרסם בניו יורק אובזרוור מאמרים בשם "‘Second Holocaust,’ Roth’s Invention, Isn’t Novelistic" (שואה שנייה, המצאתו של רות' (הכוונה לסופר פיליפ רות' ולספרו מבצע שיילוק) כבר אינה רעיון ספרותי) ו- "Thinking the Unthinkable" (לחשוב את מה שלא ניתן לחשוב עליו) בו הוא מזהיר כי תתרחש "שואה שנייה" וזאת בשל שנאתם ההשמדתית של הערבים לישראלים וליהודים. המאמרים עוררו דיון ערב בקרב יהדות ארצות הברית, שהתנהל גם מעל דפי העיתון ארץ אחרת בישראל, במאמרי תגובה של ליאון ויזלטיר, עורך העיתון ניו ריפבליק והוגת הדעות רות וייס.

הערות שוליים

קטגוריה:עורכי עיתונים יהודים אמריקאים
קטגוריה:עיתונאים יהודים אמריקאים
קטגוריה:בעלי טור יהודים אמריקאים
קטגוריה:סופרים יהודים אמריקאים
קטגוריה:בוגרי אוניברסיטת ייל
קטגוריה:ביוגרפים של אדולף היטלר
קטגוריה:אמריקאים שנולדו ב-1946